**ΕΛΛΗΝΙΚΗ ΔΗΜΟΚΡΑΤΙΑ**

**ΙΕΡΑ ΣΥΝΟΔΟΣ ΤΗΣ ΕΚΚΛΗΣΙΑΣ ΤΗΣ ΕΛΛΑΔΟΣ**

Ιωάννου Γενναδίου 14, 11521 Αθήνα

**ΕΙΔΙΚΗ ΣΥΝΟΔΙΚΗ ΕΠΙΤΡΟΠΗ ΠΟΛΙΤΙΣΤΙΚΗΣ ΤΑΥΤΟΤΗΤΟΣ**

Τηλ. 210-7272213, 210-7272255, email:politistikitautotita@yahoo.gr

Αθήνα, 15.2.2023

**ΔΕΛΤΙΟ ΤΥΠΟΥ**

**Πρόσκληση εκδηλώσεως ενδιαφέροντος**

**για το Β΄ Επιστημονικό Συνέδριο Μνήμης Μικρασιατικού Ελληνισμού (Αθήνα, 20-21 Οκτωβρίου 2023)**

Γενικό θέμα: **Η Ορθόδοξη Εκκλησία στη Μικρά Ασία, τον Πόντο και την Ανατολική Θράκη από τους πρώτους Χριστιανικούς αιώνες έως τις σκληρές δοκιμασίες του 20ού αιώνος.**

Η Εκκλησία της Ελλάδος, διά της Ειδικής Συνοδικής Επιτροπής Πολιτιστικής Ταυτότητος, διοργανώνει στις 20 και 21 Οκτωβρίου 2023 στην Αθήνα (υβριδικώς και με τη χρήση zoom) το Β΄ Επιστημονικό Συνέδριο Μνήμης Μικρασιατικού Ελληνισμού με το ως άνω θέμα.

Στο Συνέδριο αυτό θα διερευνηθούν τομείς όπως η εμφάνιση της Χριστιανικής διδασκαλίας στην ευρύτερη περιοχή της Μικράς Ασίας, του Πόντου και της Ανατολικής Θράκης, η διάδοσή της, τα πρόσωπα που διαδραμάτισαν σημαντικό ρόλο, οι Άγιοι, οι Μάρτυρες, ο μοναχισμός, οι εκκλησιαστικοί συγγραφείς.

Ιδιαίτερη έμφαση θα δοθεί στο πανανθρώπινο μήνυμα του Χριστιανισμού και την οικουμενική διάσταση της διδασκαλίας του Ευαγγελίου, στην οποία συνετέλεσαν οι Καππαδόκες Πατέρες και άλλες εκκλησιαστικές προσωπικότητες του Μικρασιατικού χώρου.

Εξ άλλου θα μας απασχολήσει η Υστεροβυζαντινή Περίοδος, η Τουρκοκρατία και η συμβολή της Ορθοδόξου Εκκλησίας στην αναγέννηση της Ελληνικής Παιδείας κατά τους ΙΗ΄ και ΙΘ΄ αιώνες. Οι άλλες Χριστιανικές κοινότητες και η συνύπαρξή τους με την Ορθόδοξη Εκκλησία θα βρεθούν επίσης στο επίκεντρο της έρευνάς μας.

Ιδιαίτερη ενότητα του Συνεδρίου θα αφιερωθεί στην Ορθόδοξη Εκκλησιαστική Τέχνη και στα Χριστιανικά μνημεία των υπό διερεύνηση περιοχών, στη διατήρηση ή καταστροφή τους και στη σημερινή κατάστασή τους.

**ΘΕΜΑΤΙΚΕΣ ΕΝΟΤΗΤΕΣ**

**Α΄ Ενότητα**. Οι πρώτοι Χριστιανικοί αιώνες στη Μικρά Ασία, τον Πόντο και την Ανατολική Θράκη. Ο Απόστολος Παύλος, οι Μάρτυρες, οι Οικουμενικές Σύνοδοι.

**Β΄ Ενότητα**. Άγιοι του Μικρασιατικού χώρου πριν από την Τουρκοκρατία. Μοναστικά κέντρα (Όλυμπος της Βιθυνίας κ.ά.). Οι Καππαδόκες Πατέρες και η συμβολή τους στην οικουμενική απήχηση του Χριστιανισμού.

**Γ΄ Ενότητα**. Η Ορθόδοξη Θεολογία, Τέχνη και Γραμματεία κατά την Υστεροβυζαντινή περίοδο στον Μικρασιατικό χώρο. Οι Αυτοκρατορίες της Νικαίας και της Τραπεζούντος.

**Δ΄ Ενότητα.** Η Ορθόδοξη Εκκλησία στη Μικρά Ασία και στον Πόντο υπό τον Οθωμανικό ζυγό. Εξισλαμισμοί, Νεομάρτυρες, Ελληνικά Εκπαιδευτήρια.

**Ε΄ Ενότητα**. Η Ορθόδοξη Εκκλησία κατά την περίοδο των διωγμών 1914- 1923 και οι Μάρτυρες κληρικοί.

**Στ΄ Ενότητα**. Τα Χριστιανικά μνημεία στη Μικρά Ασία, τον Πόντο και την Ανατολική Θράκη από τους πρώτους Χριστιανικούς αιώνες μέχρι σήμερα.

**Ζ΄ Ενότητα**. Η ποιμαντική παρουσία του Οικουμενικού Πατριαρχείου μέχρι σήμερα. Η διαχρονική συνύπαρξη με τις άλλες Χριστιανικές κοινότητες.

Οι προτάσεις των ενδιαφερομένων εισηγητών (θέμα και περίληψη όχι εκτενέστερη των 300 λέξεων), καθώς και ένα σύντομο βιογραφικό τους (όχι εκτενέστερο των 200 λέξεων, που θα περιλαμβάνει και ένα τηλέφωνο επικοινωνίας), πρέπει να κατατεθούν στην Επιστημονική Επιτροπή του Συνεδρίου **έως τις 15 Μαΐου 2023**, είτε ταχυδρομικώς στη διεύθυνση της Ιεράς Συνόδου (Ιωάννου Γενναδίου 14, 115 21, ΑΘΗΝΑ) είτε στην ηλεκτρονική διεύθυνση: politistikitautotita@yahoo.gr.

Τηλέφωνα επικοινωνίας: 210-72.72.213 και 210-72.72.255.

Για καλύτερη ενημέρωση των υποψηφίων εισηγητών παραθέτουμε και το θέμα του Γ΄ Επιστημονικού Συνεδρίου, το οποίο προγραμματίζεται από την Ειδική Συνοδική Επιτροπή Πολιτιστικής Ταυτότητος για τον Οκτώβριο του 2024:

**Γ΄ Συνέδριο (Οκτώβριος 2024):** Γενικό Θέμα: Η κληρονομιά των προσφύγων και η νεοελληνική κοινωνία του 20ού αιώνα (θρησκευτικές παραδόσεις, συγγραφείς, τέχνη, σωματεία, διαφύλαξη της μνήμης κ.λπ.).

*Εκ της Ιεράς Συνόδου της Εκκλησίας της Ελλάδος*